ΚΑΝΟΝΙΣΜΟΣ (ΕΟΚ) αριθ. 2834/93 ΤΗΣ ΕΠΙΤΡΟΠΗΣ της 15ης Οκτωβρίου 1993 για μεταβατικά μέτρα όσον αφορά τη διαχείριση των βασικών εκτάσεων στα νέα γερμανικά Laender

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτρέων καλλιεργειών (1), όπως τροποποιήθηκε τελευταία από τον κανονισμό (ΕΟΚ) αριθ. 1552/93 (2), και ιδίως το άρθρο 16,

Εκτιμώντας:

ότι το άρθρο 2 παράγραφος 6 του κανονισμού (ΕΟΚ) αριθ. 1765/92 προβλέπει μείωση της επιλέξιμης έκτασης για αντισταθμιστικές πληρωμές καθώς και ειδική προσωρινή παύση της καλλιέργειας των γαιών χωρίς αντιστάθμιση στην περίπτωση κατά την οποία οι αιτήσεις ενισχύσεως που έχουν υποβληθεί από τους παραγωγούς υπερβαίνουν την περιφερειακή βασική έκταση-

ότι στη Γερμανία η βασική έκταση καθορίστηκε σε επίπεδο κάθε Land- ότι, από τις αιτήσεις χορηγήσεως ενισχύσεων που υποβλήθηκαν κατά το 1993/94 στα νέα γερμανικά Laender διαφαίνεται υπέρβαση σε κάθε Land, της βασικής έκτασης που αντιστοιχεί σε 1,20 % για το Brandenburg έως 16,83 % για το Macklenburg-Vorpommern- ότι η μέση υπέρβαση στα νέα πέντε Laender ανέρχεται σε 9,76 %-

ότι η αλλαγή του συστήματος από την προγραμματισμένη οικονομία που υπήρχε πριν από την ενοποίηση στα νέα Laender, προς την οικονομία της αγοράς έγινε πρακτικά χωρίς μεταβατική περίοδο- ότι εκ του γεγονότος αυτού, η εφαρμογή της αναμορφώσεως επέρχεται σε στιγμή κατά την οποία οι διαρθρώσεις της γεωργικής παραγωγής των νέων Laender βρίσκεται σε πλήρη αλλαγή- ότι η κατάσταση αυτή καθώς και οι απώλειες των παραδοσιακών αγορών στις ανατολικές χώρες οδήγησαν τη στιγμή της εγκρίσεως του κανονισμού (ΕΟΚ) αριθ. 1765/92, σε απρόβλεπτη και σημαντική πτώση της ζωικής παραγωγής καθώς και σε μείωση των εκτάσεων που προηγουμένως εχρησιμοποιούντο για την παραγωγή ζωοτροφών-

ότι, για να αντιμετωπισθεί η κατάσταση αυτή, ενδείκνυται να βρεθεί η λύση με την οποία θα αποφευχθεί ο κίνδυνος από την υπάρχουσα νομοθεσία να οδηγηθεί σε αποτυχία η αναδιάρθρωση του γεωργικού τομέα στα νέα Laender χωρίς ωστόσο να αυξηθεί η βασική έκταση η οποία αποτελεί βασικό στοιχείο της αναμορφώσεως στον τομέα των αροτραίων καλλιεργειών- ότι ένα μεταβατικό μέτρο το οποίο θα εισάγει προοδευτικά τις κυρώσεις που προβλέπονται στο άρθρο 2 παράγραφος 6 του κανονισμού (ΕΟΚ) αριθ. 1765/92 φαίνεται το πλέον ενδεδειγμένο μέτρο για την κατάσταση αυτή- ότι το μέτρο αυτό πρέπει να εφαρμοσθεί μόνο για τις περιόδους 1993/94, 1994/95 και 1995/96-

ότι, ωστόσο, τα μέτρα που προβλέπονται στον παρόντα κανονισμό δεν θα πρέπει να εφαρμοσθούν σε περίπτωση ελάχιστης υπερβάσεως της βασικής εκτάσεως- ότι πρέπει να καθοριστεί ένα ελάχιστο κατώφλι υπερβάσεως και να αποφευχθούν διακριτικές μεταχειρίσεις μεταξύ των παραγωγών των νέων Laender-

ότι οι σχετικές επιτροπές διαχείρισης δεν διατύπωσαν γνώμη στην προθεσμία που όρισε ο πρόεδρός τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από τις διατάξεις του άρθρου 2 παράγραφος 6 του κανονισμού (ΕΟΚ) αριθ. 1765/92, σε περίπτωση υπερβάσεως της βασικής εκτάσεως ανώτερη από 1 % στα Laender του Berlin, Brandenburg, Mecklenburg-Vorpommern, Sachsen, Sachsen-Anhalt και Thueringen, η αναλογική μείωση των επιλεξίμων εκτάσεων για τις αντισταθμιστικές πληρωμές καθώς και για την ειδική προσωρινή παύση των καλλιεργουμένων γαιών εφαρμόζεται αντιστοίχως για τις περιόδους 1993/94 έως 1995/96 σε επίπεδο 10 %, 20 % και 50 %, έως 100 % από την περίοδο 1996/97.

Εντούτοις, από την εφαρμογή του προηγουμένου εδαφίου η αναλογική μείωση των επιλεξίμων εκτάσεων για τις αντισταθμιστικές πληρωμές και την ειδική προσωρινή παύση δεν θα πρέπει να φθάσει σε ποσοστό μικρότερο από 1 %.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο 1993/94.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 154 της 25. 6. 1993, σ. 19.